Herwinning is is maklik en in almal se belang | Hazyview Herald
Versamelaars van herwinbare afval kan 'n skaflike inkomste daaruit verdien.
Min inwoners van die Hazyview-omgewing is daarvan bewus dat daar 'n herwinningsdiens op hul voorstoep beskikbaar is.
Dat daar wel 'n behoefte onder inwoners is om herwinbare afval op die bes moontlike manier te hanteer, blyk duidelik uit hul reaksie op 'n berig oor die noodsaaklikheid van herwinning wat vroeër vanjaar in Hazyview Herald se susterskoerant, Laevelder, verskyn het.
Thomsons Recycling van Sabie kom haal gereeld herwinbare afval in dié omgewing – mits die volumes daarvan só 'n rit regverdig.
Sulke afval sluit glasbottels, karton, papier, verskeie plastiekhouers, en staal en aluminium blikkies in.
Hazyviewers het dus die ideale geleentheid om hul omgewing beter te bewaar deur te begin om bruikbare van onherwinbare afval te skei en dit so te versamel dat die vir Thomsons se voertuie die moeite werd is om dit te kom oplaai.
Indien iemand in staat is om dit self na die depot in Sabie te neem, soveel te beter. Thomsons verskaf eenmalig 'n grootmaat vullissak teen 'n deposito van R50 en gee dan weer elke keer 'n leë sak aan die versamelaar as hy die vol sak by die depot kom aflaai.
Volgens Chantell Thomson verdien versamelaars van hierdie afval 'n skaflike inkomste daaruit. Hulle leer ook versamelaars hoe om die afval in die regte kategorieë te skei, om uiteindelike verpakking en die saampers daarvan te vergemaklik.
Chantell gee graag meer inligting aan diegene wat graag op hierdie manier daartoe wil bydra om 'groener' te lewe en die probleem van afval, wat die aarde onnodig besoedel, teë te werk.